 ร้านขนมอบแบบ Homemadeในซอยเอกมัย 19
จริงๆเข้าได้ 2ทาง เข้าจากทางทองหล่อก็ได้
แต่เข้าจากเอกมัยง่ายกว่า เข้าซอยมาอยู่ขวามือ ร้านค่อนข้างเล็ก สังเกตุยากนิดนึงครับ
ไม่มีที่จอดรถ จอดหน้าร้านริมถนนได้เลย

 ร้านขนาด 1ห้องเล็ก มีอยู่แค่ 4-5โต๊ะ ตกแต่งแบบเรียบง่าย ผนังอิฐแดงทาสีขาว โต๊ะเก้าอี้ไม้ ร้านโล่ง บรรยากาศอบอุ่นดีครับ
ถัดไป 1ห้องใกล้ๆกัน จะเป็นห้องอบขนม
ทำเสร็จก็จะเอามาวางขายที่ร้านทันที
เค้ก คุ้กกี้ ขนม มีให้เลือกไม่เยอะมาก แต่ดูน่ากินหลายอย่างเลยครับ

 ขนมอบส่วนมากจะออกแนวเพื่อสุขภาพนิดนึง ไม่ใส่วัตถุกันเสีย ไม่เจอสีสังเคราะห์หรือสารเคมี
แป้งน้อย น้ำตาลน้อย มีแบบ Gluten Free
สำหรับคนที่แพ้โปรตีนกลูเตนในแป้งสาลีด้วย
 
 ลองสั่งขนมไป 2อย่าง Lemon Tart Meringue 
กับ  Salted Caramel Chocolate Cake
Lemon Tart สีสวย หอมเลมอน รสหวานนำ เปรี้ยวนิดๆ ด้านล่างเป็น Crustแน่นๆ ส่วนด้านบนเป็น Meringueหรือไข่ขาวกับน้ำตาล ตีให้ขึ้นฟูตั้งยอดดี แล้วเอาไฟเผาด้านหน้า ให้พอไหม้ สีสวย กลิ่นหอม เมอแรงค์อร่อยครับ
เนื้อเนียน เข้ากันดีกับเนื้อครีมเลมอนด้านล่าง
 อีกชิ้นเป็น Chocolate Cakeเนื้อแน่นหน่อย ด้านบนเป็นครีม Caramelรสเกลือ ตัวเค้กไม่หวาน ครีมออกหวานนิดๆ มีรสเค็มปะแล่มๆจากเกลือ

 เค้กอร่อยดีครับ รสอ่อนๆ ไม่จัดมาก หน้าตาสวยงาม ดูเรียบๆดี สั่งกาแฟ Latteไป กาแฟไม่โดนครับ มาแบบเหมือนชงกินเองที่บ้าน มีแต่นม ไม่ค่อยมีรสกาแฟ จืดๆ ไม่หอม 
ถ้าคอกาแฟแนะนำให้เลี่ยงกาแฟ สั่งชาดีกว่า

 สรุปว่าเป็นร้านกาแฟน่ารักๆที่ไม่น่ามากินกาแฟ
แต่ขนมอร่อยครับ มีให้สั่งกลับบ้านหลายอย่าง หรือถ้าจะสั่งทั้งถาด ก็โทรสั่งล่วงหน้า เลือกสั่งตามแบบที่ชอบได้ครับ

